Ebbu-virðislønin verður handað á øðrum sinni Tað er Rithøvundafelag Føroya, sum handar virðislønina á almennari móttøku mánadagin 20. mai kl. 17 á Býarbókasavninum. Virðislønin er uppkallað eftir Ebbu Hentze (25. sep. 1929–20. mai 2015), og tað er Rithøvundafelag Føroya, sum stendur fyri handanini. Virðislønin verður handað ungum rithøvunda, sum hevur sýnt serligar gávur. Virðislønin verður handað eina ferð um árið, 20. mai, og er á 25.000 kr. Ebba Hentze var ein fjølltáttaður og viðurkendur høvundur, sum skrivaði bæði barnabøkur, stuttsøgur og yrkingar. Umframt sítt víðfevnda virksemi sum rithøvundur og týðari legði Ebba stóran dent á at veita yngri høvundum ráð og vegleiðing. Tá ið hon skrivaði testamenti, hevði hon eisini rithøvundar og serliga teir yngru rithøvundarnar í huganum. Í testamentinum stendur soleiðis skrivað:“ Eftir mín deyð skal Listasavn Føroya arva málningar og onnur myndlistaverk, sum eftir meg eru. Annað, sum er eftir meg, herundir pengar, bøkur og allar aðrar ognir, skal Rithøvundafelag Føroya arva at nýta til stuðul til ungar rithøvundar, ið hava sýnt serligar gávur. Somuleiðis skal Rithøvundafelag Føroya til sama endamál arva øll rættindi míni sum rithøvundur, herundir framtíðar inntøkur frá danska bókasavnsgrunninum.” Við hesum í huga setti nevndin fyri Rithøvundafelag Føroya 26. november 2017 á stovn Ebbu-virðislønina, við krónum 570.155,54 á konto.